kardosdrur/scandi-wiki huggingface dataset:
Sophora

Sophora er en slægt, der omfatter ca. 40 arter af små træer og buske. De er udbredt fra Sydøsteuropa over Sydasien, Australien, New Zealand og Polynesien til det vestlige Sydamerika. Slægten har tidligere været mere rummelig og omfattet andre slægter, først og fremmest Pagodetræ-slægten, der afviger fra Sophora ved, at de mangler evnen til at skabe symbiose med kvælstofsamlende bakterier.

 Sophora chrysophylla Hawaii
 Sophora denudata Réunion
 Sophora macnabiana Chile, Gough
 Sophora macrocarpa Chile
 Sophora microphylla New Zealand
 Sophora tomentosa langs alle tropiske kyster
 Sophora tetraptera New Zealand
 Sophora toromiro Påskeøen

Pagodetræ er udskilt af denne slægt og hører nu hjemme i Pagodetræ-slægten (Styphnolobium).

Bibliografi 
 Heenan P.B., de Lange P.J., Wilton A.D. (2001) "Sophora (Fabaceae) in New Zealand: taxonomy, distribution and biogeography." New Zealand Journal of Botany. 39: 17-54.
 Weir B.S. (2006). Systematics, Specificity, and Ecology of New Zealand Rhizobia.on line
 World Conservation Monitoring Centre (1998). Sophora toromiro. 2006 IUCN Red List of Threatened Species. IUCN 2006. Retrieved on 11 May 2006

Ærteblomst-familien
Grethe Sønck

Grethe Sønck (født Grethe Ingeborg Nielsen Hald; 16. juli 1929 i Hjerm – 12. februar 2010 i Rågeleje) var en dansk skuespiller og sanger.

Hun var født i Hjerm uden for for Struer som Grethe Ingeborg Nielsen Hald; hun tog navneforandring til Sønck i 1968. I 1946 vandt hun en talentkonkurrence i Hollænderbyen på Amager, og i 1947 blev hun sangerinde på Restaurant Sommerlyst på Dyrehavsbakken, da hun løj sig et år ældre.

Siden fik hun en karriere som sanger og revyskuespiller. Hun begyndte som revyskuespiller i Cirkusrevyen på Dyrehavsbakken i 1962 og kom senere til Nykøbing Falster Revyen.

Grethe Sønck har været gift to gange. Første gang 1952 med Hjalmar Nicolausen, anden gang med Sejr Volmer-Sørensen, som hun mødte 1958 og levede med til hans død d. 11. maj 1982.

Den 16. april 2000 blev hun ridder af Dannebrog, da hun fik Dannebrogorden af Dronningen.

Hendes erindringer kom i bogen "Hele Danmarks Grethe".

Grethe Sønck medvirkede i 2009 i sommerrevyen "Revyperler på stribe" i Kulturhuset Harmonien ved Rødvig sammen med Grethe Mogensen, Max Hansen og John Martinus. Det blev hendes revy nr. 50 - og hun kunne fejre sin 80 års fødselsdag d. 16. juli 2009.

Grethe Sønck døde den 12. februar 2010 i sit hjem i Rågeleje. Hun blev bisat den 18. februar 2010 fra Tibirke Kirke. Ved bisættelsen sang Birthe Kjær solo og Henrik Krogsgaard spillede orgel. Hun blev stedt til hvile i de ukendtes grav på Tibirke Kirkegård, hvor Sejr Volmer-Sørensen også ligger begravet.

Klaus Jørgen 
i 1959 indsang Grethe Sønck sit allerstørste hit, "Klaus Jørgen", der stikker af til Amerika med alle pengene og lader hende alene tilbage hjemme på gården. Pladen nåede 100.000 solgte eksemplarer og gav Grethe Sønck en guldplade. "Är du kär i mig ännu, Klas-Göran?" er skrevet af den senere ABBA-manager Stikkan Anderson. Den danske tekst "Klaus Jørgen" skyldes Gustav Winckler.

"Klaus Jørgen" fulgte Grethe Sønck hele hendes karriere, og hun sang den stort set hver gang hun optrådte.

Diskografi 
 Kan du le / Lille sumpe (1952)
 Er det en synd / Hvor hele livet er solskin (1953)
 Je ne crois plus au Pere Noel / Hvid jul (1954)
 Sig hvorfor / Hvis engang (1955)
 5 års succes'er med Grethe Sønck (1960)
 Danske Stjerner 4 – Grethe Sønck (1962)
 Perler fra den danske sangskat (1962)
 Jeg gi'r mit humør en gang lak (1964)
 Amerikanske musical minder (1967)
 Grethe Sønck favoritter (1970)
 Syng med grethe sønck (1975)
 I må ta' mig som jeg er (2007)

Dansk Melodi Grand Prix 
 Trækbasun & Vaskebræt (1960)
 Hjemme Hos Os (1961)
 Kære du (1963)
 Ugler I Mosen (1964)

Revyer 
 Cirkusrevyen (1962)
 Holstebro-revyen
 Nykøbing Falster Revyen
 Rottefælden 
 Kolding Sommerrevy
 Revyperler på stribe, Kulturhuset Harmonien i Rødvig (2009)

Film

Priser 
 Bakkens Oscar (1993)
 Årets Thorleif (2002)

Eksterne henvisninger 
 
 
 Hjemmeside for "Hele Danmarks Grethe"

Noter 

Sangere fra Danmark
Skuespillere fra Danmark
Danskere i 1900-tallet
Danskere i 2000-tallet
Riddere af Dannebrog
Personer fra Struer
Deltagere ved Dansk Melodi Grand Prix 1961
Deltagere ved Dansk Melodi Grand Prix 1964
Deltagere ved Dansk Melodi Grand Prix 1963
I den 7. himmel

I den syvende himmel (originalt: 7th heaven) er en amerikansk dramaserie, instrueret af Brenda Hampton. Indtil videre er der 265 episoder, der er startet helt tilbage i 1996. I den syvende himmel handler om præstefaren Eric Camden (Stephen Collins) og den hjemmegående mor Annie Camden (Catherine Hicks), der har syv børn og en hund. I tv-serien er der en række kendisser med. Bl.a. er Jessica Biel som spiller den eventyrlystne teenager Mary Camden med. Derudover er Beverley Mitchell (Lucy Camden) og Haylie Duff (Sandy Jameson) med. Den populære serie har været nomineret til en Emmy, vundet 20 andre priser, og har været nomineret til 50 priser i alt.

Eksterne henvisninger 
 

Dramaserier fra USA
Amerikanske tv-serier fra 1990'erne
Amerikanske tv-serier fra 2000'erne
Ungdomsserier fra USA
Tv-programmer fra The WB
Tv-programmer fra The CW
7th Heaven

7th Heaven kan henvise til

 Engelsk udtryk for Den syvende himmel
 7th Heaven (film), Oscar-nomineret film fra 1927
 7th Heaven, den originale titel til den amerikanske dramaserie I den syvende himmel der begyndte i 1996
Crespi d'Adda

Crespi d'Adda er en industriel landsby grundlagt i det 19. århundrede, beliggende ved floden Adda i kommunen Capriate San Gervasio mellem Milano og Bergamo i Italien. I 1995 blev Crespi d'Adda optaget på Unescos liste over verdenskulturarv.

Crespi d'Adda er enestående derved, at man i løbet af få år i slutningen af det 19. århundrede har opført en hel lille industriby med en stor tekstilfabrik, arbejderboliger, funktionærboliger, skole, hospital, institutioner, idrætsfaciliteter, butikker, teater, kirke, kirkegård m.m.

Byen er opkaldt efter grundlæggeren, Cristoforo Benigno Crespi, der havde intentioner om at skabe et samfund omkring fabrikken, hvor der også blev taget hensyn til arbejdernes behov. Alle arbejderboliger er således opført som små huse med tilhørende have. Funktionærboligerne er dog noget større end arbejderboligerne. Landsbyen udgør et smukt arkitektonisk hele, og er meget velbevarede. Fabrikken lukkede i 2004; men byen er fortsat i stor udstrækning beboet af mennesker, der tidligere arbejdede på fabrikken eller deres efterkommere.

Kildeangivelser 

Byer i Lombardiet
Verdensarvsområder i Italien
Castel del Monte

Castel del Monte er en stor borg beliggende i Apulien i Italien. I 1996 blev Castel del Monte optaget på Unescos liste over verdenskulturarv.

Castel del Monte ligger på et højdedrag i 540 meters højde i et øde område 18 km. vest for byen Andria og er meget velbevaret. Borgen blev opført på foranledning af Frederik 2., en de betydeligste middelalderkonger i Syditalien. Borgen har en gennemført ottekantet grundplan og i hvert hjørne er der et ottekantet tårn.

Castel del Monte er arkitektonisk set en blanding af elementer fra Nordeuropa, den muslimske verden og den klassiske oldtid. Det hed oprindeligt Castel di Santa Maria del Monte, efter et nærliggende benediktinerkloster, som i dag er forsvundet.

Frederik 2. efterfulgte sin far, kejser Henrik 6., i 1197 i en alder af kun tre år. I løbet af sin regeringstid, der varede indtil 1250, bragte han orden i det uregerlige rige Sicilien, som omfattede en stor del af det sydlige Italien, og han indførte en periode med intens kulturel aktivitet. Han var også en dygtig hersker, der købte social og økonomisk stabilitet til sit folk. Men han var en enevældig monark, og helt klassisk for sin tid, byggede han en række stærke borge i bl.a. Apulien, Calabrien og Sicilien. Den største og mest indflydelsesrige af disse var Castel del Monte, som stod færdig i 1240 og blev det permanente sæde for hans hof.I 1665 (under den aragonske tid) blev slottet officielt brugt som et tilflugtssted for adelige familier, der søgte tilflugt fra pesten.

Slottet er placeret 29 km syd for Barletta i kommunen Andria på et højdedrag, der dominerer det omkringliggende landskab. Væggene er bygget af enorme blokke af kvarts-bærende kalksten. Hver af de to etager i borgen har otte kamre af samme størrelse, som svarer til de otte sider af bygningen. Castel del Monte er særligt interessant på grund af fraværet af funktioner, der ellers er fælles for et overvældende flertal af militære monumenter i denne periode (ydre forsvar, voldgrav, stalde, køkken, depot, kapel), den matematiske og astronomiske stringens i grundplan og form og de kulturelle elementer, der stammer fra antikken.
Da Castel del Monte blev erhvervet af den italienske stat i 1876, var ydervæggen alvorligt beskadiget af temperatur, luftfugtighed og vindpåvirkning. Borgens indre var ikke mindre medtaget: Flere hvælvinger var allerede faldet ned, mens andre truede med at følge efter som følge af nedsivende regnvand fra det flade tag. Sidste store restaurering foregik i perioden 1975 til 1981, men der foretages stadig løbende reparationer når det er påkrævet.

Noter 

Verdensarvsområder i Italien
Italiens historie
Trulli

Trulli, eller i ental trullo, er en hustype, der er karakteristisk for byen Alberobello og dens omegn i Apulien, Italien. Hustypen er kendt tilbage fra det 15. århundrede. Alberobello blev i 1996 optaget på Unescos liste over verdenskulturarv på grund af sine trulli.

Trulli er især karakteriseret ved deres kegleformede tage, der tit er dekoreret med symboler af kristen, hedensk eller primitiv art, der skulle beskytte ejeren mod trolddom og onde øjne. Trulli er desuden karakteriseret ved meget tykke mure, og ved at de er bygget helt uden brug af bindemiddel. De er således også relativt lette at bygge og fjerne igen, og det menes faktisk også, at husene tidligere tit blev fjernet, når skattemyndighederne kom på besøg, således at man undgik at betale høje ejendomsskatter.

I Alberobello består hele den gamle bydel af trulli. Der er således mere end 1400 trulli i de to kvarterer Rione Monti og Rione Piccola. Også i landområderne omkring byen ses mange enkeltstående trulli. I Alberobello ses desuden flere sammenbyggede trulli og en kirke, hvis arkitektur er inspireret af trulli.

Kilder og henvisninger 

Verdensarvsområder i Italien
Bygninger, konstruktioner og anlæg i Italien
Huse
Alberobello

Alberobello er en by i Apulien, Italien med  indbyggere. Alberobello blev i 1996 optaget på Unescos liste over verdenskulturarv på grund af sine trulli.

Referencer

Eksterne henvisninger 

Verdensarvsområder i Italien
Byer i Apulien
Bari (provins)
Cato

Cato eller Kato kan henvise til flere artikler:
 Cato den Ældre (Maior 234-149 f.Kr.) med tilnavnet Censor eller
 Cato den Yngre (Minor 95-46 f.Kr.)
 Lucius Porcius Cato (død 89 f.Kr.) – romersk konsul
 Cato Fong – en biperson i Den lyserøde panter (staves med K i Et skud i mørke)
 Kato (DJ) – dansk DJ og producer
 Recato – en dansk grafisk virksomhed, opr. kaldet Chr. Cato's litografiske Etablissement
Kædebrev

Et kædebrev er et brev man modtager med en opfordring til at sende det videre, som regel til flere end et menneske, dermed opnås en eksplosiv effekt i udbredelsen. Brevet udbredes i løbet af kort tid til mange mennesker.

Med e-mail kan kædebreve blive en hurtig måde at nå hele verden rundt.

Kædebreve er ofte onde, meningsløse og/eller overflødige, idet modtageren ofte trues eller med løfter opfordres til at sende breve med penge eller lignende videre til andre personer. Kædebreve med indsamling for øje er en slags pyramidespil, og udsendelse af sådanne breve er ulovligt i Danmark.

28. april 1945 kunne Kalundborg Folkeblad på forsiden melde - mellem beskrivelser af anden verdenskrigs afsluttende kampe - at "tre Kædebrevsforretninger afsløret. Vagtværnet  i København har nu afsløret hele tre Kædebrevsforretninger. Statsadvokaten vil nu prøve paa at bremse op for disse Forretninger." Her kan det have været tale om kædebreve med opfordring til at danne militære grupper. 

Et lignende fænomen inden for bagværk er hermankage, der ofte kaldes venskabskagen, fordi surdejen forberedes over 10 dage, og derefter deles og kan videregives til andre, mens noget af den bliver bagt.

Noter

Eksterne henvisninger 
 Bekendtgørelse af lov om offentlige indsamlinger og pyramidespil – Lov mod indsamling ved anvendelse af kædebreve

Breve
Emil Salto

Emil Salto (født 1968) er en dansk billedkunstner. Han er uddannet fra Det Kongelige Danske Kunstakademi i år 2000.

Referencer

Eksterne henvisninger 
 

Kunstnere fra Danmark
Western pleasure

Weatern pleasure er inden for westernridning en disciplin med langsomme og afslappede gangarter. Det skal være en "fornøjelse" (pleasure) at ride, og hesten må under ingen omstændigheder udvise modvillighed, men være afslappet i hele dens fremtoning.

Hestesport
Selvforsvarsmærket

Selvforsvarsmærket er et dansk system beregnet på selvforsvar.
Hensigten er at kunne pacificere en overfaldsperson under iagtagelse af gældende lovgivning på området. Der indgår ingen kampsportselementer (konkurrencer) i forbindelse med selvforsvarsmærket.

Der undervises i Selvforsvarsmærket ved Det Danske Forsvar, Hjemmeværnet, Civilforsvaret samt ved flere efterskoler.

Historie 
Selvforsvarsmærket opstod i 1956, hvor major Knud Janson grundlagde denne disciplin ved at sammensatte et tilhørende pensum. I dag er Selvforsvarsmærket en landsomspændende organisation, der har instruktører over hele landet.

Undervisningen 
Undervisningen er udelukkende baseret på defensive øvelser, der er ikke tale om en "angrebsdisciplin". Undervisningen taget udgangspunkt i at pacificere en overfaldsperson.

Eleven undervises ud fra et pensum, og når eleven efterhånden bliver betragtet som egnet til at bestå prøven inden for henholdsvis bronze-pensum, sølv-pensum eller guld-pensum, bliver vedkommende stillet for en censor, som bedømmer og udsteder certifikat på, at prøven er gennemført og bestået. Selvforsvarsmærket er delt op i bronze (første niveau), sølv (andet niveau) og guld (tredje og højeste niveau).

Se også 
 Selvforsvar Generel beskrivelse af selvforsvar.

Referencer

Eksternt link 
 http://www.selvforsvarsmaerket.dk

Selvforsvar
Justitsministeriet (USA)

The Department of Justice (forkortet the DOJ), også kendt som the Justice Department, er justitsministeriet i USA's regering. Det blev etableret den 1. juli 1870, og den højeste stilling er justitsminister (the Attorney General). Den nuværende justitsminister er Merrick Garland, og vicejustitsministeren er Lisa Monaco.

Historie 
Stillingen som justitsminister blev stiftet med den såkaldte Judiciary Act of 1789 som et enmandsjob på halv tid, men arbejdsopgaverne voksede med bureaukratiet. På et tidspunkt gav justitsministeren også råd til USAs Kongres og præsidenten, men stoppede med det i 1819 på grund af det arbejdspres opgaven medførte.

En juridisk underafdeling af Repræsentanternes Hus ledt af kongresmanden William Lawrence lavede i 1867 et forslag om et særskilt departement. Departementet skulle ledes af justitsministeren og skulle stå for al føderal samt civil lovgivning. Den 19. februar 1868 introducerede William Lawrence forslaget for Kongressen, men havde ingen succes med gennemførelsen, idet daværende præsident Andrew Johnson ikke mente, der var behov.

Et lignene forslag blev præsenteret til Kongressen den 25. februar 1870 af en repræsentant for Rhode Island, hvorefter præsident Ulysses S. Grant den 22. juni underskrev forslaget. Departementets opgaver begyndte officielt den 1. juli.

USA's myndigheder
Retspolitik
Etableret i 1870
Dyvekeskolen

Dyvekeskolen er en københavnsk folkeskole på Amager beliggende mellem Englandsvej og Røde Mellemvej. Skolen er opkaldt efter Christian d. 2.’s kæreste som hed Dyveke. Folkeskolen består af børnehave-klasse til og med 6. klassetrin, som enten er to, tre eller firesporet med i alt godt 517 elever i 2020. Der eksisterer en specialklasserække (1.-10. klasse) for børn med generelle indlæringsvanskeligheder. Der er fire fritidshjem tilknyttet skolen; Troldehytte, Remisevænget, Labyrinten og Dyveke (specialfritidshjem). Skolen beskæftiger godt 63 lærere og 5 børnehaveklasseledere. Her til kommer desuden 2 pedeller.
Dyveke skolen blev ombygget for 6 år siden at Kant arkitekter. Ombygningen blev kåret som årets skolebyggeri 2014.

Bygninger og faciliteter 
Skolens bygninger og faciliteter blev opført i perioden 1968-1972, hvorefter de blev ombygget og udvidet i perioden 1998-2000 – bl.a. tilbygningen Sneglen i skolens sydøstlige del. Skolen er opbygget omkring tre store grønne atriumgårde  og omgivet af grønne områder eller haver på tre af bygningens sider, med Sundby Idrætspark i øst. Dyvekeskolen er inddelt i fire tydeligt afgrænsede gange, hvis områder huser fire specielt byggede afdelinger til elever i henholdsvis indskolingen (0. – 3. klasse), specialklasserækken, mellemtrinet (4. – 6. klasse) og udskolingen (7. – 9. klasse), som hver har et fællesrum med en række computere. Skolen huser store faglokaler, store og mindre idrætssale og skolebibliotek, som er placeret i direkte forbindelse med folkebiblioteket Biblioteket i Solvang Centret. I 2007 fik skolen en gruppe nye naturfaglige lokaler .

Skolen stiller endvidere sine kælderfaciliteter og de grønne områder vest for skolen til rådighed for en bueskydningsklub.

Skolens navngivning 
Dyvekeskolen er navngivet efter den danske konge Christian 2.s elskerinde, Dyveke Sigbrittsdatter (ca. 1490-1517), hvilket skulle være ganske unikt blandt navne til skoler . Dyveke var datter af en hollandsk familie. Hun flyttede med moderen, Sigbrit Willoms, til København i 1513, da Christian blev konge over Danmark. Kongen og hendes mor inviterede hollandske bønder til Amager, som dengang var et stort stykke agerland tæt på København, hvor de lærte danskerne om dyrkning af grønsager.

Dyvekeskolens emblem reflekterer betydningens bag Dyvekes navn, "lille due".

Ekstern henvisning 
 Dyvekeskolens officielle hjemmeside

Referencer 

Amager
Folkeskoler i Københavns Kommune
Stunde Null

Stunde Null eller nulte time betegner den alment accepterede opfattelse af, at Tyskland efter 2. verdenskrig skulle starte helt forfra med alt. Begrebet har haft mange forskellige betydninger, og kan dække over mange forskellige eksempler på ting der startede på ny i Tyskland efter 2. verdenskrig.

Begrebet har især når det anvendes om de økonomiske forhold i Tyskland mødt bred kritik, fordi det insinuerer at Tyskland ikke havde noget som helst at starte en økonomi med. Dette anses for at være en myte, da meget industri og knowhow stadig var til stede i Tyskland efter krigen, og som var en af hovedårsagerne til den succesfulde tyske genopbygning, også kaldet Wirtschaftswunder.

Tysklands historie
Leoparden

Leoparden (originaltitel: Il Gattopardo) er en italiensk film fra 1963, instrueret af Luchino Visconti. Filmen bygger på Giuseppe Tomasi di Lampedusas roman af samme navn fra 1956 og beskriver det sicilianske aristokratis undergang. Filmen har eksisteret i forskellige versioner mellem 151 og 205 minutters længde.

Eksterne henvisninger 
 
 Viscontiselskabet i Danmark 
 DVD-anmeldelse i filmtidskriftet 16:9

Dramafilm fra Italien
Italienske film fra 1963
Film baseret på bøger
Film instrueret af Luchino Visconti
De Gyldne Palmer
Italiensksprogede film
Horst Wohlers

Horst Wohlers (født 6. august 1949) er en tysk tidligere fodboldspiller og nu træner, som senest var træner for Borussia Mönchengladbachs andethold. Han er i Danmark mest kendt for i 1990 at blive præsenteret som Sepp Pionteks afløser som dansk landstræner uden nogensinde at blive det.

Spillerkarriere 
Wohlers startede karrieren i SC Brunsbüttelkoog og kom i 1970 til FC St. Pauli. I 1975 blev han solgt til Borussia Mönchengladbach, hvor han kom til at spille sammen med Allan Simonsen. I 1979 skiftede han til 1860 München og han afsluttede karrieren i Arminia Bielefeld, hvor han spillede fra 1982-1986.

Trænerkarriere 
I 1989 blev han ny træner for Bayer 05 Uerdingen i Bundesligaen, hvilket han klarede med en vis succes. Derfor blev han i 1990 udset til at være ny dansk landstræner for næsen af Sepp Pionteks mangeårige assistent Richard Møller Nielsen, der i den forbindelse udtalte de legendariske ord "Det blev en u'lænding". Wohlers blev på et pressemøde præsenteret som ny landstræner, men det viste sig, at DBU ikke havde sikret sig, at han kunne komme ud af sin kontrakt med Bayer Uerdingen. Han blev derfor nødt til at fortsætte som træner for Uerdingen, og Richard Møller Nielsen blev landstræner i stedet.

I november 1990 blev Wohlers dog fyret i Uerdingen, og i februar 1991 blev han træner for sin gamle klub FC St. Pauli. Det var han et år, før han blev fyret. Siden kom han til Regionalliga-klubben VfB Oldenburg og til Japan, hvor han bl.a. blev assistenttræner i Urawa Red Diamonds. Efter turen til Japan blev han fodbold-ekspert på tv-kanalen Premiere, og efter det var han en overgang folkeskolelærer.

I 2005 vendte han tilbage til trænergerningen som træner for Borussia Mönchengladbachs andethold, et job han havde frem til juni 2010.

Fodboldspillere fra Tyskland
Fodboldtrænere fra Tyskland
Fodboldspillere fra Borussia Mönchengladbach
Fodboldspillere fra Arminia Bielefeld
Fodboldspillere fra 1860 München
Óscar Freire

Óscar Freire Gómez (født 15. februar 1976 i Torrelavega, Kantabrien) er en spansk tidligerre cykelrytter, som sidst kørte for UCI ProTour-holdet Katusha. Han betragtes som en af verdens bedste Sprintere, noget som han har bevist ved at spurte til sejre tre gange i både  VM i landevejscykling og Milano–Sanremo.

Karriere 
Han blev professionel i 1998 på holdet Vitalicio Seguros. Han vandt en enkelt etape det første år, men i 1999 udeblev succeserne, indtil verdensmesterskabet i oktober. Til alles overraskelse blev han verdensmester efter at have slået alle de store favoritter i spurten. 

Året efter fik han en kontrakt med topholdet Mapei. Han vandt 11 løb denne sæson, blandt andet to etaper i Vuelta a España, og han kom på anden pladsen i verdensmesterskabet. I 2001 blev han på ny verdensmester. I 2002 vandt han ikke meget, men fik en etapesejer i Tour de France. 

I 2003 gik han til Rabobank, og i 2004 vandt han Milano–Sanremo, en etape i Vuelta a España, og blev verdensmester for tredje gang, en rekord han deler med Alfredo Binda, Rik van Steenbergen og Eddy Merckx. 

I 2006 vandt Freire 5. og 9. etape i Tour de France.

I 2007 stillede han ikke til start på den 7. etape i Tour de France, idet han havde fået en byld i bagdelen.

I 2008 vandt han den grønne trøje (point trøjen eller sprinterkonkurrencen) i  Le Tour de France.

Eksterne henvisninger 

Mandlige cykelryttere fra Spanien
Verdensmestre i landevejsløb
Holteland

Holteland er et lille område lige øst for landsbyen Endeslev, Endeslev Sogn, indtil 2006 i Vallø Kommune, efter 2007 i Stevns Kommune ved Køge. Området er et landbrugsområde, som gennemskæres af vejen Holtelandsvej, som ender blindt ved Holtelandsgården.

Lokaliteter i Stevns Kommune